ΑΠΌΦΑΣΗ ΤΗΣ ΕΠΙΤΡΟΠΉΣ της 29ης Οκτωβρίου 2009 σχετικά με τη θέσπιση των βασικών παραμέτρων για τα μητρώα αδειών μηχανοδηγού και τα μητρώα συμπληρωματικών πιστοποιητικών που προβλέπονται στην οδηγία 2007/59/ΕΚ του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό Ε(2009) 8278] (Κείμενο που παρουσιάζει ενδιαφέρον για τον ΕΟΧ) (2010/17/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 2007/59/ΕΚ του Ευρωπαϊκού Κοινοβουλίου και του Συμβουλίου, της 23ης Οκτωβρίου 2007, σχετικά με την πιστοποίηση του προσωπικού οδήγησης μηχανών έλξης και συρμών στο σιδηροδρομικό σύστημα της Κοινότητας (1), και ιδίως το άρθρο 22, τη σύσταση του Ευρωπαϊκού Οργανισμού Σιδηροδρόμων σχετικά με τις βασικές παραμέτρους για τα μητρώα αδειών μηχανοδηγού και τα μητρώα συμπληρωματικών πιστοποιητικών (ERA/REC/SAF/05-2008) της 19ης Δεκεμβρίου 2008, Εκτιμώντας τα ακόλουθα: (1) Σύμφωνα με το άρθρο 22 παράγραφος 1 της οδηγίας 2007/59/ΕΚ, οι αρμόδιες αρχές υποχρεούνται να τηρούν εθνικό μητρώο αδειών μηχανοδηγού ή να μεριμνούν για την τήρηση ενός τέτοιου μητρώου. (2) Σύμφωνα με το άρθρο 22 παράγραφος 2 της οδηγίας 2007/59/ΕΚ, οι σιδηροδρομικές επιχειρήσεις και οι διαχειριστές υποδομής υποχρεούνται να τηρούν εταιρικό μητρώο συμπληρωματικών πιστοποιητικών ή να μεριμνούν για την τήρηση ενός τέτοιου μητρώου. (3) Το άρθρο 22 παράγραφος 4 της οδηγίας 2007/59/ΕΚ απαιτεί από τον Ευρωπαϊκό Οργανισμό Σιδηροδρόμων να καταρτίσει σχέδιο των βασικών παραμέτρων για τα μητρώα αδειών μηχανοδηγού που θα τηρούν οι αρμόδιες αρχές και τα μητρώα συμπληρωματικών πιστοποιητικών που θα τηρούν οι σιδηροδρομικές επιχειρήσεις και οι διαχειριστές υποδομής που απασχολούν άμεσα ή έμμεσα μηχανοδηγούς. Το εθνικό μητρώο αδειών μηχανοδηγού ενός κράτους μέλους πρέπει να περιέχει όλες τις άδειες μηχανοδηγού που εκδίδονται στο εν λόγω κράτος μέλος. Για την αίτηση έκδοσης άδειας μηχανοδηγού πρέπει να χρησιμοποιείται ένα τυποποιημένο έντυπο αίτησης, με σκοπό την καταχώριση της άδειας και την καταγραφή τυχόν επικαιροποιήσεων, τροποποιήσεων, αντικαταστάσεων, ανανεώσεων, αναστολών και ανακλήσεων. (4) Οι εξουσιοδοτημένοι αντιπρόσωποι των αρμόδιων αρχών και των εμπλεκόμενων φορέων πρέπει να έχουν πρόσβαση και να μπορούν να συμβουλευτούν τα μητρώα αδειών μηχανοδηγού και συμπληρωματικών πιστοποιητικών. Τα διαφορετικά μητρώα πρέπει να είναι συνεπή όσον αφορά τα δεδομένα που περιέχουν και τη μορφοποίηση αυτών των δεδομένων. Ως εκ τούτου, πρέπει να τηρούνται βάσει κοινών λειτουργικών και τεχνικών προδιαγραφών. (5) Όλες οι πληροφορίες που εμπεριέχονται στις άδειες, στα εναρμονισμένα συμπληρωματικά πιστοποιητικά και στα μητρώα αδειών και εναρμονισμένων συμπληρωματικών πιστοποιητικών θα πρέπει να χρησιμοποιούνται από τις αρχές ασφαλείας προκειμένου να διευκολυνθεί η αξιολόγηση της διαδικασίας πιστοποίησης του προσωπικού που προβλέπουν τα άρθρα 10 και 11 της οδηγίας 2004/49/ΕΚ του Ευρωπαϊκού Κοινοβουλίου και του Συμβουλίου, της 29ης Απριλίου 2004, για την ασφάλεια των κοινοτικών σιδηροδρόμων, η οποία τροποποιεί την οδηγία 95/18/ΕΚ του Συμβουλίου σχετικά με τις άδειες σε σιδηροδρομικές επιχειρήσεις και την οδηγία 2001/14/ΕΚ σχετικά με την κατανομή της χωρητικότητας των σιδηροδρομικών υποδομών και τις χρεώσεις για τη χρήση σιδηροδρομικής υποδομής καθώς και με την πιστοποίηση ασφάλειας (οδηγία για την ασφάλεια των σιδηροδρόμων) (2) και να επιταχυνθεί η έκδοση των πιστοποιητικών ασφαλείας που προβλέπεται στα εν λόγω άρθρα. (6) Σύμφωνα με το άρθρο 19 παράγραφος 1 στοιχείο στ) της οδηγίας 2007/59/ΕΚ, η τήρηση και η επικαιροποίηση του μητρώου αδειών μηχανοδηγού γίνεται από τις αρμόδιες αρχές ή από εξουσιοδοτημένους φορείς. Τα κράτη μέλη θα πρέπει να ενημερώνουν την Επιτροπή και τα άλλα κράτη μέλη σχετικά με τον φορέα που έχουν ορίσει για τον σκοπό αυτό, εν μέρει για να διευκολύνουν την ανταλλαγή πληροφοριών μεταξύ αυτών των φορέων. (7) Ιδανικά, κάθε κράτος μέλος θα πρέπει να δημιουργεί ένα μητρώο αδειών οδήγησης βασισμένο σε υπολογιστή, προκειμένου να επιτευχθεί πλήρης διαλειτουργικότητα των μητρώων και να επιτρέπεται η ανάκτηση πληροφοριών από τις αρμόδιες αρχές και άλλους φορείς που έχουν δικαιώματα πρόσβασης. Ωστόσο, για οικονομικούς και τεχνικούς λόγους, δεν είναι δυνατή η θέσπιση αυτού του είδους διασύνδεσης χωρίς περαιτέρω διερεύνηση. Πρώτον, είναι αναγκαίο να επιτευχθεί συμφωνία όσον αφορά τις μεθόδους με τις οποίες θα διασφαλίζεται ότι η πρόσβαση παρέχεται υπό συγκεκριμένες συνθήκες, όπως απαιτεί η οδηγία 2007/59/ΕΚ. Δεύτερον, είναι απαραίτητη η διερεύνηση του αριθμού συναλλαγών, προκειμένου να διεξαχθεί ανάλυση κόστους/οφέλους και να προταθεί μια εφικτή λύση που δεν επιφέρει διοικητικές δαπάνες ενδεχομένως δυσανάλογες προς τις πραγματικές ανάγκες. Για τον λόγο αυτό, ο Ευρωπαϊκός Οργανισμός Σιδηροδρόμων πρότεινε να εφαρμοστεί μια προσωρινή λύση, με απλοποιημένη ανταλλαγή πληροφοριών και να προχωρήσει η ανάπτυξη μιας ηλεκτρονικής διασύνδεσης σε μεταγενέστερο στάδιο. (8) Σύμφωνα με το άρθρο 36 παράγραφος 3 της οδηγίας 2007/59/ΕΚ, η εν λόγω οδηγία δεν ισχύει για την Κύπρο και τη Μάλτα. Ως εκ τούτου, η παρούσα απόφαση δεν θα πρέπει να αφορά την Κύπρο και τη Μάλτα για όσο διάστημα τα εν λόγω κράτη μέλη δεν διαθέτουν σιδηροδρομικό σύστημα. (9) Τα μέτρα που προβλέπει η παρούσα απόφαση είναι σύμφωνα με τη γνώμη της επιτροπής ασφάλειας και διαλειτουργικότητας των σιδηροδρόμων, η οποία συστάθηκε δυνάμει του άρθρου 21 της οδηγίας 96/48/ΕΚ, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Εγκρίνονται οι βασικές παράμετροι για το Εθνικό Μητρώο Αδειών Μηχανοδηγού (εφεξής «ΕΜΑΜ») που ορίζονται στο παράρτημα I. Άρθρο 2 Εγκρίνονται οι βασικές παράμετροι για το Μητρώο Συμπληρωματικών Πιστοποιητικών (εφεξής «ΜΣΠ») που ορίζονται στο παράρτημα II. Άρθρο 3 1. Εντός 24 μηνών από την έναρξη ισχύος της παρούσας απόφασης, ο Ευρωπαϊκός Οργανισμός Σιδηροδρόμων (εφεξής «ο Οργανισμός») θα εκπονήσει μελέτη σκοπιμότητας για εφαρμογή βάσει υπολογιστή η οποία θα πληροί τις βασικές παραμέτρους για το ΕΜΑΜ και το ΜΣΠ και θα διευκολύνει την ανταλλαγή πληροφοριών μεταξύ των αρμόδιων αρχών, των σιδηροδρομικών επιχειρήσεων και των διαχειριστών υποδομής. Στη μελέτη σκοπιμότητας θα εξετασθούν ιδιαίτερα η λειτουργική και τεχνική αρχιτεκτονική, οι τρόποι λειτουργίας και οι κανόνες εισαγωγής δεδομένων και πρόσβασης σε αυτά. Η μελέτη σκοπιμότητας συζητείται και εγκρίνεται στο πλαίσιο συνεργασίας μεταξύ των αντιπροσώπων των αρμόδιων αρχών που ορίζονται στο άρθρο 35 της οδηγίας 2007/59/ΕΚ. 2. Αν συντρέχει λόγος, με βάση τα αποτελέσματα της μελέτης σκοπιμότητας που αναφέρεται στην παράγραφο 1, ο Οργανισμός καταρτίζει πιλοτική εφαρμογή ενός δικτύου με τουλάχιστον τρία ΕΜΑΜ και εννέα ΜΣΠ. Ο Οργανισμός θα παρακολουθεί την πιλοτική εφαρμογή επί ένα τουλάχιστον έτος και θα υποβάλει αναφορά στην Επιτροπή με σύσταση τροποποίησης της παρούσας απόφασης, αν συντρέχει λόγος. Άρθρο 4 Εντός ενός έτους από την έναρξη ισχύος της παρούσας απόφασης, τα κράτη μέλη θα ενημερώσουν την Επιτροπή και τα άλλα κράτη μέλη σχετικά με τα εξής: α) τον φορέα που έχουν ορίσει για την έκδοση αδειών μηχανοδηγού σύμφωνα με το άρθρο 19 παράγραφος 1 στοιχείο α) της οδηγίας 2007/59/ΕΚ· β) τον φορέα που έχουν ορίσει για την τήρηση και την επικαιροποίηση του ΕΜΑΜ, σύμφωνα με το άρθρο 19 παράγραφος 1 στοιχείο στ) της οδηγίας 2007/59/ΕΚ. Άρθρο 5 Η παρούσα απόφαση απευθύνεται στα κράτη μέλη. Η παρούσα απόφαση δεν ισχύει για την Κύπρο και τη Μάλτα, για όσο διάστημα δεν διαθέτουν στο έδαφός τους σιδηροδρομικό σύστημα. Βρυξέλλες, 29 Οκτωβρίου 2009.

[Source: multi_eurlex | Tokens: 6748]